KIRJALLINEN KYSYMYS E-2962/02 esittäjä(t): Sérgio Marques (PPE-DE) komissiolle. Venezuelalle myönnetyn avun täytäntöönpano.



Virallinen lehti nro 137 E , 12/06/2003 s. 0138 - 0140



KIRJALLINEN KYSYMYS E-2962/02 esittäjä(t): Sérgio Marques (PPE-DE) komissiolle (22. lokakuuta 2002) Aihe: Venezuelalle myönnetyn avun täytäntöönpano Joulukuussa 1999 Venezuelassa tapahtuneiden traagisten tulvien vuoksi komissio käynnisti humanitaarisen hätäavun, jonka yhteisarvo oli 7,15 miljoonaa euroa. Kaikki kaksikymmentä humanitaarisen avun toimea on saatu päätökseen. Komissio päätti käyttää vuosien 2001 ja 2002 aikana 30 miljoonaa euroa tulvista kärsineiden alueiden jälleenrakentamiseen. Tästä summasta yksi osa (10 miljoonaa euroa) oli tarkoitettu jälleenrakentamiseen Vargasin osavaltiossa ja toinen osa (20 miljoonaa euroa) riskien ennaltaehkäisyyn eli luonnonriskien hallintaan tähtäävien ohjelmien määrittelyyn ja toteuttamiseen suurella, Falconin, Mirandan ja Yaracuyn osavaltiot kattavalla alueella vuoden 1999 tulva-alueen läheisyydessä. Parlamentti piti komission ehdottamaa rahoitustukea riittämättömänä ja hyväksyi ylimääräiset 25 miljoonaa euroa jälleenrakentamiseen Vargasin osavaltiossa. Yhteisön tuen myöntämisen lisäksi komissio on antamiensa tietojen mukaan ollut yhteydessä muihin avunantajiin (kuten Yhdistyneiden Kansakuntien kehitysohjelmaan, UNDP) hankkeiden koordinointimahdollisuuksien selvittämiseksi. 1. Mitä yksittäisiä hankkeita tuetaan edellä mainituista EU:n varoista ja miten nämä hankkeet ovat toteutuneet (konkreettisesta ja taloudellisesti)? 2. Hankkeiden toteuttaminen on ilmeisesti viivästynyt huomattavasti, mikä siihen on syynä? 3. Mitkä ovat näiden mahdollisten viivästysten seuraukset? Olisiko edellä mainittuja varoja käytetty johonkin muuhun tarkoitukseen Venezuelan etujen vastaisesti? 4. Mikä on ollut tulos yhteydenotoista muihin avunantajiin ja miten avun koordinoinnissa on edistytty? Christopher Pattenin komission puolesta antama vastaus (3. tammikuuta 2003) 1. Kuten parlamentin jäsen aivan oikein mainitsi, humanitäärisen hätäavun toimet, joiden yhteisarvo oli 7,15 miljoonaa euroa ja jotka komissio rahoitti Venezuelassa vuonna 1999 tapahtuneiden tulvien vuoksi, on saatu päätökseen. 2. On ryhdytty seuraaviin kunnostamiseen, jälleenrakentamiseen ja ennaltaehkäisyyn liittyviin yhteistyötoimiin: - Vargasin osavaltio: - Hanke: Tuki jälleenrakentamiseen ja luonnonmullistusten ehkäisemiseen Vargasin osavaltiossa. Yhteisön rahoitusosuus: 25 miljoonaa euroa (budjettikohta B7-313 Jälleenrakennustoimet ) Hankkeen tarkoituksena on suojata Tacaguajoen ja La Zorra-joen valuma-alueet tulevien tulvien varalta suojarakenteiden (kanavat, padot) ja muiden kuin rakenteellisten ehkäisyjärjestelyjen (valvonta ja varhaisvaroitusjärjestelmä) avulla. Avustustoimiin, jotka koskevat Vargasin osavaltion yhtä tiheimmin asuttuja ja taloudellisesti tärkeimpiä alueita, Catía La Marín kuntaa, kuuluisi myös tukea sellaisten laitosten perustamiselle, jotka huolehtisivat rakenteiden kunnossapidosta. Hankkeen nykytila: Kansallisten viranomaisten odotetaan allekirjoittavan rahoitussopimuksen. - Hanke Yhteiskunnallinen jälleenrakennus Vargasin osavaltiossa. Yhteisön rahoitusosuus: 10 miljoonaa euroa (budjettikohta B7-310 Rahoitusalan ja teknisen alan yhteistyö) Hanke koskee samaa aluetta, jossa edellä mainittu kunnostushanke toteutetaan. Sen tarkoituksena on Catía La Marín kunnan ja erityisesti sen reuna-alueiden ympäristön tervehdyttäminen. Tarvittaviin toimiin ryhdytään sen varmistamiseksi, että nestemäisiä päästöjä ja kiinteitä jätteitä voidaan poistaa ympäristöä säästävällä tavalla ja ettei ojituskanaviin valu saastuneita päästöjä (Tacaguan pumppauslaitos, Santa Eduvigisin kaatopaikkaa koskeva tutkimus, Tacagua-virran yläpuolisten vesien ohjaaminen muualle). Hankkeen nykytila: Kansallisten viranomaisten odotetaan allekirjoittavan rahoitussopimuksen. - Falcónin, Yaracuyn ja Mirandan osavaltiot: - Ohjelma: Tulvien ehkäiseminen Falcónin, Yaracuyn ja Mirandan osavaltioissa. Yhteisön rahoitusosuus: 20 miljoonaa euroa (budjettikohta B7-310 Rahoitusalan ja teknisen alan yhteistyö) Ohjelma koskee Tocuyojoen (Falcónin osavaltio), Aroajoen (Yaracuyn osavaltio) ja Tuyjoen (Miranda) kolmea valuma-aluetta. Ohjelmaan sisältyy Aroajoen (Yaracuy) ja Tocuyojoen (Falcón) valuma-alueita koskevan alustavan tavoitesuunnitelman laatiminen avustustoimien suunnittelusta, koska ei vielä ole olemassa asianmukaisia asiakirjoja. Tuyjoen (Miranda) valuma-alueen osalta on jo olemassa tavoitesuunnitelma, joten ohjelma täydentää Mirandan osavaltion hallituksen sijoitusohjelmaa, koska sen kautta toimitetaan eurooppalaista erityisteknologiaa suodatinpatojen rakentamiseksi. Hankkeen nykytila: Komission päätösmenettely on kesken. 3. Edellä olevien hankkeiden tarkoituksena on korjata vuoden 1999 tulvien yhteydessä paljastuneet aluesuunnittelun virheet. Ne ovat osa jälleenrakennusvaihetta, joka edellytti kansallisilta viranomaisilta perusteellisia tutkimuksia ja poliittisia päätöksiä, erityisesti Vargasin osavaltiossa. Tarkoituksena oli, että hankkeet olisivat täysin yhdenmukaisia liittovaltion ja asianomaisten osavaltioiden viranomaisten toteuttaman ja rahoittaman (50 prosenttia kokonaismäärärahoista) jälleenrakennus- ja aluesuunnittelupolitiikan kanssa. Niiden hyväksyntä ja toteuttaminen on riippunut seuraavista tekijöistä: - riittävästi aikaa kansallisten jälleenrakennussuunnitelmien määrittelemiseen - riittävästi aikaa perusteellisten tiedustelujen suorittamiseen, jotta avustustoimet voitaisiin sisällyttää kansallisiin jälleenrakennussuunnitelmiin - liittovaltion viranomaisten epävarmuus siitä, mitä verojärjestelmää yhteisön hankkeisiin olisi sovellettava (vapauttaminen tavaroita ja palveluita koskevasta arvonlisäverosta). Liittovaltion viranomaisten kanssa käydyt neuvottelut eurooppalaisten hankkeiden verotusongelman ratkaisemiseksi kestivät useita kuukausia ja niissä päästiin sopimukseen vasta vuoden 2002 lokakuun 21.24. päivien välisenä aikana. Tämä sopimus mahdollistanee sen, että komissio ja liittovaltion viranomaiset voivat vuoden 2002 loppuun mennessä allekirjoittaa puitesopimuksen eurooppalaisten hankkeiden asemasta sekä allekirjoittaa erityiset yleissopimukset (asiasta vastaava komission jäsen on jo allekirjoittanut ne) kahdesta ensiksi mainitusta hankkeesta. 4. Avustustoimien toteuttamisessa todetut viivästykset eivät millään tavalla vähennä suunniteltujen toimien tarpeellisuutta, sillä ne ovat pitkän aikavälin toimia, jotka säilyttävät ajankohtaisuutensa. Voimme vakuuttaa parlamentin jäsenelle, että kun juridiset ongelmat on ratkaistu, komissio tekee kaikkensa toimien nopean toteuttamisen varmistamiseksi. 5. Komissio on jatkuvasti yhteydessä Maailmanpankkiin ja Amerikan kehityspankkiin, jotta se voisi koordinoida toimenpiteet ja investoinnit aluetasolla. Voimme vakuuttaa parlamentin jäsenelle, että kaikkiin varotoimiin on ryhdytty olemassa olevien voimavarojen tasapuoliseksi jakamiseksi alueellisesti ja päällekkäisyyksien välttämiseksi. Tietojen vaihtamiseksi komissio on ollut yhteydessä myös Yhdistyneiden Kansakuntien kehitysohjelmaan (UNDP), joka vastasi Italian myöntämien viiden miljoonan dollarin hallinnoinnista Mirandan osavaltiossa (kansainvälisten kansalaisjärjestöjen toteuttamat pienimuotoiset toimet). On selvää, että avustustoimien toteuttamisen yhteydessä komissio koordinoi mahdollisimman tehokkaasti jäsenvaltioiden, monenvälisten järjestöjen ja Yhdistyneiden Kansakuntien välistä yhteistyötä ja hyödyntää sen tarjoamia synergiaetuja.